text:
Apertura Oficial Panamerican Championship y Aruba Beach Tennis Open 2019
Diaranson atardi, ITF conhuntamente cu Beach Tennis Aruba a hasi e apertura oficial di e ITF Panamerican Championship como tambe e torneo cu tur hende ta warda riba dje tur aña, esta ITF Aruba Beach Tennis Open. Cu presencia di 10 pais, un total di mas cu 75 hungador, tabata presente. E anochi a habri cu un rueda di prensa, caminda representante di Beach Tennis Aruba, Sr. Sjoerd de Vries, a jama Bon Bini na tur presente, como tambe na tur participante, kende nan ta super bon prepara pa duna bataya. Tambe a hiba palabra, e referee principal pa ITF, Massimo Morelli. E representante di ATA, cu tur aña no ta duda den contribui cu e evento aki, Sra. Tita Iglesias, a duna un bon bini y duna su palabra di exito a cada un deportista presente. Tita a segura cu tur hende por a compronde kiko e la bisa, ya cu e la duna su discuro den spaño y ingles. Na mesa tambe nos tabata tin representante di Tennis Bond Aruba, Sr. Ivan Ng. Un persona hopi conoci den e deporte di tennis. Pa termina e rueda di prensa a hiba palabra 2 hungador, cual ya a bira un custumber cu cada aña BTA ta kies un hungador femenino y uno masculino, cu den e ultimo temponan aki ta den “spotlight” positivo den e deporte di Beach Tennis. Femenino a toca turno na Raffaella Miller, di Brazil, kende ta actual number 1 di mundo y pa e parti masculino, nos propio Aksel Sarmardzic a hiba palabra. Aksel den e ultimo lunanan a bin ta eleva su nivel di wega, cu a hibe na gana varios torneo nan grandi den exterior. Aksel actualmente ta number 12 di mundo. Después a sigui pa desfile oficial, cu presencia di Venezuela, Brazil, Chile, Argentina, Ecuador, Uruguay, Korsow, Puerto Rico, USA, y Aruba. Un atmosfera increibel, cu presencia di bastante siguidor di e deporte di Beach Tennis, cu unicamente a segura, cu e aña aki un biaha mas, nan por spera hopi ambiente. E prome weganan lo cuminsa diahuebs mainta pa 9or y atardi lo cuminsa bek desde 5’or te den anochi. Diabierna mainta 9’or e weganan lo continua y lo cuminsa bek den atardi pa 4’or na Bushiri Beach Arena. E semifinal nan lo tuma lugar diasabra pa 10or y pa 4or lo cuminsa e finalnan. Ta bon pa pone enfasis cu e weganan di diahuebs y diabierna mainta ta na Tropicana Beach Club y entrante diabierna atardi esaki nan ta tuma lugar na Bushiri Beach Arena. Nos kier a invita pueblo di Aruba pa bin presencia e wega nan y apoya nos ekipo local.


c: text/html

text:
Loba Herida ta conta un storia di pasion, deseo, locura y amor. Di un dama cu apesar di tur sla di bida a dicidi di duna su mes un otro oportunidad pa kere den amor. Un persona cu a sa di disfrasa su mes manera un wolf y a logra conquista e dama aki, pero cu tambe a laga e curazon ta yora, mane un “Loba Herida”. Karena a kies e titulo “Loba Herida” paso entre otro un wolf semper ta biaha den grupo, y ora e dama aki a haya sa cu no tawata e unico persona den bida di e wolf aki, e la realisa cu e ta forma parti di e grupo. E cancion ta basa ariba un storia real y Karena ta comparti esaki paso e ta sinti cu hopi dama lo sinti nan mes indentifica.
Loba Herida ta un balada ranchera. E areglo musical ta un combinacion di Jaime Leon A y Hubert Thiel. E areglo orginal a wordo hasi na Mexico y ta composita dor di Karena su persona.
Un danki ta bai na e sponsernan cu a hasi esaki possible.
LP Consulting, Aruba Factory Nails pa su huña nan, Mirrors Beauty Academy y Edgar Kock cu tawata mi estilsta for di comienso te final. Na My Fitness Gym cu semper a apoya mi cu tur mi proyecton an. Na Ocean Lounge y na un persona cu a prefera di keda anonimo, pero cu a kere den mi persona.
Danki tambe na: Venus, Luna, Malibu y Tequila mi 4 husky nan. Na Mariachi Perla di Aruba, na Huber t Thiel pa su pasenshi y empuhe, na Dani Cruz di Aerial Eyez e wowo tras di a camara, na Marlon Dubero pa dirigi e videoclip, na Guido Carlo, na mi famia y specialmente na mi yui homber Deon cu a para 100% tras dimi.
Nos ta invita bo pa follow Karena ariba su youtube channel oficial Karena Maduro, facebook www.facebook.com/karena y instagram karenamaduro_official.

robotstxt: allowed

filter: keep


text:
Awe mainta director di SETAR sr. Roland Croes, a firma un contract cu representantenan di Telearuba cu SETAR no unicamente ta un di e patrosinadornan principal di FIFA 2018 via Telearuba hunto cu Aruba Bank, sino tambe ta bai sostene Telearuba tecnicamente pa por crea un transmision sublime durante e copa Mundial e aña aki. Presente na e ocasion aki: Ronica Moore-Lopez, Giovanni Kock y Rona Tromp. Ademas e mascota di FIFA 2018 tambe a duna acto di presencia y a logra capta un potret cu nan.
May 31st, 2018|Categories: Community, Events, SETAR App|Tags: copa mundial, fifa, fifa 2018, futbol, mundial, mundial 2018, official sponsor telearuba, patronisador oficial|


text:
Shannon
Henriquez
Candidato #26
Shannon Mariangela Henriquez
Mi tin 44 aña di edad, y ta mama di 3 yiu homber. Mi storia ta cuminsa na mi bisawelo di fam Curiel y bisawela fam Rosel, tur 2 ta naci na Aruba, pero nan mayornan ta di afo. Mi welo y wela di banda di mi mama ta fam Curiel y Koolman. Mi bisawelo y wela tabata hendenan trahado di cunuco y criado di bestia (Bena di Koper, awendia conoci como Balashi) y mi wela tabata un ama di cas.
Di banda di mi tata su famia, ta famia Henriquez di Santa Cruz y di jong mi tata Sylvio Henriquez a bay biba na Hulanda na unda mi a keda biba cu mi mama, welo y wela na Bena di Koper na Balashi Santa Cruz.
Na Balashi mi a biba pa un periodo di 30 aña y despues a traha mi propio cas na Sabana Liber, Noord na unda mi ta bibando actualmente.
Mi tin suerte den bida di por bisa cu ami a lanta den un cunucu planta y cosecha door di mi padushi. Y te dia di awe ainda e cunucunan t’ey cu bestia. Ta manera e cancion di Don Ramon ta bisa ‘E Cunucu di Seit’.
Mi ta agradecido di unda mi ta bini y mi ta agradecido di por a studia aki na Aruba mes. Mi a bishita Colegio San Hose y Colegio San Antonio Mavo, ambos na Santa Cruz. Despues di esaki mi a sigui Colegio Arubano. Mi ta orguyoso di a sigui profesionalisa mi mes na Aruba Hotel School y di e oportunidadnan cu mi a haya. Tambe mi ta orguyoso di eherce mi trabounan den loke mi a studia cual ta den e ramo di Recurso Humano. Pa e ultimo 10 aña mi a eherce mi trabounan den e ramo di Recurso Humano den sector priva.
For di jong mi famia a sostene e Partido di MEP y asina mi mes a yuda durante varios campania. Mi pasion ta riba tereno di Recurso Humano, na unda e hende ta central y aki ta na unda mi persona ta sinti mi identifica cu Partido MEP. Mi vision ta pa lucha pa igualdad pa e ser muhe tanto den e area di labor, salario y posicion y pa tin oportunidad di progresa. Mi ta kere den e ser muhe y su potencial. Mi kier wak mas hende muhe den posicionnan clave na Aruba.
Mi persona ta identifica mi mes cu e filosofia di MEP. Un Partido cu ta boga pa e hende ta central, siguramente den e momento aki di Pandemia cu mundo y nos pais Aruba ta enfrentando. Pues na mi opinion MEP a demostra cu e hende ta central. Mi ta pensa cu e hende tin pa haya su trato igual. Esaki ta mi experencia diariamente den mi area di recursonan humano.
MEP a demostra cu e ta un Partido cu por traha na momento di un crisis. Tanto crisis financiero ora nan a cuminsa goberna y como e crisis di salud mundial, cu ta e pandemia cu nos ta aden. Poco Partido por haci esaki. Facil pa goberna den tempo bon pero bo mester tin curashi y balentia pa por goberna den temponan menos bon.
Pa prome biaha Aruba a conoce un Prome Minister femenino den persona di Sra. mr Evelyne Wever Croes kende mi ta admira. Nos prome Minister ta un hende muhe cu a sa di maneha e pais aki den su peor crisis financiero y maneha e pais den un pandemia cu a asota mundo henter. Mi ta felicita nos PM y lider di mi Partido, kende mi ta admira pa su balentia, sabiduria, su curashi y determinacion pa saca nos pais for di e situacion aki. Mi tin tur confiansa den esaki.
Mi ta termina pidiendo e pueblo di Aruba pa su sosten pa mi persona den mi carera politico. Tambe pa vota consciente dia 25 di juni venidero. P’esey vota pa Movimiento Electoral di Pueblo, y ami ta conta cu bo voto. ‘Cu Bo nos ta avansa y cu Shannon Abo tambe ta conta!’


text:
ORANJESTAD – Minister Xiomara Maduro ta presenta un programa special ‘Efectonan di COVID19 riba economia y finansa publico di Pais Aruba y tur locual Gobierno a haci pa brinda alivio na nos comunidad’. E programa aki ta un edicion special di e Serie di Programa di television ‘Aruba Fuerte y Resiliente – Reactivando nos Economia’
Un programa hopi interesante durante cual e Minister di Finansa, Asuntonan Economico y Cultura ta duna un compilacion di informacion valioso pa asina pueblo di Aruba por haya un bon bista di e impacto grandi cu COVID19 tabata tin riba Aruba su finansa y economia. Alabes e mandatario ta elabora riba tur locual Gobierno a haci pa brinda alivio na nos comunidad.
Un invitacion pa sintonisa e programa special aki cu lo pasa diaranson dia 24 di maart 9 or di anochi na TeleAruba y riba pagina di facebook di Gabinete Wever-Croes.


text:
Ortografia di Papiamento
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Ortografia di Papiamento ta referi na e ortografia uza na Aruba cu ta basa riba e principio etimologico. Mientras Papiamento ta e idioma crioyo di Aruba, Corsou y Boneiro e ultimo dos islanan ta uza principalmente un ortografia segun e principio fonologico.
E diferencia basico entre e dos principio aki ta cu e sistema fonologico ta skirbi palabra uzando un signo pa cada zonido, mientras esun etimologico ta skirbi palabra segun su origen. Ehempel ta e palabra fia di Ingles job (ortografia Ingles):
- job (segun ortografia di Papiamento)
- djòp (segun ortografia di Papiamentu).
Historia
Durante aña 1976 Gobierno di Aruba a aproba e ortografia di Aruba, cu a drenta na vigor na aña 1977.[1]
Na aña 1992 Minister di Bienestar General a nombra un comision cu e meta pa reformula, elabora y amplia e ortografia oficial. Cu otro palabra pa haci e reglanan mas cla, mas comprendibel y facil pa aplica. Sinembargo nunca a logra oficialisa e version amplia y adapta di ortografia.
Departamento di Enseñansa a bolbe inventarisa tur comentario y recomendacion di diferente instancia den comunidad na final di aña 2006 y durante 2007. Despues cu a analisa y adapta e ortografia amplia a presenta na Minister di Enseñansa "Ortografia di Papiamento- version juni 2007" cu e peticion pa inicia e proceso di legislacion. Na juli 2007 Parlamento a expresa su sentimento positivo pa cuminsa uza e ortografia aki en espera di su legislacion.
Reglanan
E reglanan cu ta sigui ta un resumen simpel di e reglanan describi den "Ortografia di Aruba - version 2009".
Dia y luna
No ta skirbi nomber di dia ni luna cu letter grandi. Solamente na cuminsamento di frase ta skirbi nan cu letter grandi.
Entre e fecha y e luna mester bin preposicion 'di'. Ehempel: 22 di september 2009
Letter c pa zonido [k]
Nos ta pone dilanti di e vocalnan a, o y u cu e letter c pa representa e zonido [k]
- a= cas - caminda - caha
- o= cos - coy - kico
- u= cura - cunucu - cacalaca
Tambe dilanti e consonantenan l, n, r y t ta skirbi letter c pa duna e zonido [k]
Ehempel: tecnica - cla - conecta
Nota: nos ta skirbi klapchi cu "k", ta bini di klap (Hulandes), dus klapchi
Ta skirbi e y i semper cu letter k pa representa e zonido [k]
- e= kens - keiro - kere
- i= kier - kishiki - kilo
Letter s pa zonido [s]
Nos ta pone dilanti di e vocalnan a, o y u cu e letter s pa representa e zonido [s]
- a= saya - sucu
- o= solo - soda
- u= sucu - supla
Tin palabra cu ta skirbi cu 'sc' pa zonido [s]
Ehempel: adolescente, discipel, escena, piscina
Letter c pa zonido [s]
Ta skirbi ce y ci na final di verbo: crece, merece, conoce, gradici, haci, traduci. Ta mantene 'c' den derivacion: merecidamente, haciendo.
Ta skirbi 'c' dilanti di ia of io den e ultimo silaba: caricia, cancion, social, distancia. Tambe tur derivacion: socialisacion
Tin palabra caminda ta skirbi letter c pa representa zonido [s]. Ehempel: centro, cedula, ciego, docente, placer, ricibi
Uzo di -cion, -sion y -xion na final
- Ta skirbi "cion" pa silaba final [shon]: educacion, posicion, mantencion.
- Ta skirbi "sion" pa silaba final [shon]: admision, decision, expresion.
- Ta skirbi "xion" pa silaba final [shon]: conexion, crucifixion, reflexion.
Digrafo
Tin 4 digrafo den Papiamento, tin digrafo memey di un palabra tambe.
- ch= choller - cacho - prikichi
- sh= shon - pushi - cushina
- zj= sanzjen - zjeito - zjilet
- dj= djaca - djente - indjan
Diptongo y triptongo
Ta dos zonido tras di otro cu ta no ta separabel, por ehempel:
- yen - antiguo - rabia - leu
Ora tin tres zonido tras di otro cu no ta separabel, por ehempel:
- bieu - buey - cueyo
Nos ta skirbi ay, ey, oy, uy na final di palabra, por ehempel:
- ay= cay - bay - caray - gay (homber)
- ey= aworey - p'esey - t'ey - bedey - batrey
- oy= coy - morocoy - haudoy - gogoy
- uy= huy - puy - cuy - spruy
Contraccion y apostrof
Contraccion ta nifica: pega pa palabra na otro na momento cu zonido cay afo. Ta uza apostrof unda zonido a cay afo. Ehempel:
- Ta asina - t'asina
- No ta berdad - N' ta berdad
- Boter di awa - Botr'i awa
- E ta aki - E t'aki
Tuma nota cu ta laga espacio solamente den caso di negacion: no: mi n' sa.
Uza incorecto di apostrof ta por ehempel:
dal'e dos'or. Aki zonido no a cay afo.
Den algun caso e forma los no ta usual. E ta skirbi e forma contrai cu apostrof.
- Mi a cumpra e buki => Mi a cumpra e (no ta zona bon) => Mi a cumpr'e
- Conta Buchi e storia => Conta e e storia (no ta zona bon) => Cont'e e storia.
Ta skirbi semper cu apostrof: cuant'or, cuat'or, cinc'or, shet'or, och'or, cambi'e
Numeral
Numeral di 11 te 99 ta skirbi hunto:
- 26= bintiseis
- 32= trintidos
- 49= cuarentinuebe
Numeral riba 100 ta skirbi separa, menos e partinan di 11 - 99:
- 3.247= tres mil dos shen y cuarentishete/ tres mil dos shent'y cuarentishete of tres mil dos shento y cuarentishete/ tres mil dos cien y cuarentishete.
- 240= dos shen y cuarenta/ dos cien y cuarenta/ dos shento y cuarenta/ dos shent'y cuarenta
Mag di skirbi cien, shen, shento, shent'y (Ortografia - version april 2009)
Adoptacion y adaptacion
- adopta: tum'e letterlijk over, skirbi segun e idioma di origen.
- adapta: fia e y cambi'e segun e reglanan di Papiamento.
En general nos ta adapta palabra cu ta bini di Spaño y ta skirbi e segun ortografia di Papiamento. Tin palabra cu a wordo adopta, ehempel: a la parilla, quesillo, quehaceres, cumpleaños etc.
Mag di skirbi sustantivo cu na Spaño ta skirbi eza of esa, ehempel: alabansa/alabanza, enseñanza/enseñansa etc. Excepcion: andansa, lansa
Tin palabra cu mag di skirbi cu letter z na final pa e zonido [s], ehempel: feliz, luz, paz, cruz etc.
Ta adopta palabra cu ta bin di Hulandes, Ingles y Frances, si no tin cambio den pronuncacion, ehempel: appel, belasting, bezig. Palabra cu ta bin di Ingles ta skirbi segun e ultimo edicion di diccionario Merriam-Webster, ehempel: catch, computer, screen. Palabra cu ta bin di Frances ta skirbi segun e reglanan ortografico di Hulandes vigente, ehempel cheque, chreche, enquete.
Si ta bin cambio den zonido, cu a bin acerca of a cambia anto ta cambi'e. Ehempel: boek-buki, kopje- copi etc.
Palabra cu ta bin di otro idioma ta skirbi letterlijk over, ehempel: spaghetti, status quo, razzia. Excepcion: bancarota. Sustantivo cu ta bin di Aleman ta skirbi cu letter chikito. Abreviacion di palabara Latin ta skirbi segun e ortografia Hulandes vigente, ehempel: PS, NB, L.S.
Palabra fia
Un idioma tin diferente manera pa traha palabra nobo. Asina un idioma por compone, deriva y fia palabra. Tur idioma ta fia di otro. Asina Papiamento tambe a y ta fia di Spaño, Hulandes, Ingles, Portugues, Frances y di algun lenga Africano manera Bantu y Kwa y algun lenga Arawak manera Taino y Caquetio. Aki tin algun ehempel.
Mira tambe
- Comision di Ortografia
- Ortografia di papiamentu (Boneiro y Corsou)
Enlace externo
- Papiamento.aw website oficial
- Ortografia di Papiamento (PDF) Version 2009
- Vocabulario di Papiamento (PDF) Version 2009
- Gramatica di Papiamento (PDF) Version 2008
- Landsverordening van 12 november 2018 houdende regels met betrekking tot de schrijfwijze van het Papiamento (Landsverordening schrijfwijze Papiamento)
Lista di fuente
- ↑ "Nos Idioma: Papiamento" (in pap). Nos Simbolonan Nacional: Union, Identidad y Libertad. Gobierno di Aruba. 2019. p. 17. https://archive.org/details/BNA-DIG-GOBIERNO-GABINETEWEVERCROES-2019-HIMNO-BANDERA/page/n16.


text:
Sindicato FTA: Un pregunta cu ta bolbe cada temporada di eleccion, ta esun regardando e cantidad di ora cu un trahado tin derecho di ta liber pa asina por vota.
Di acuerdo cu articulo 40 di e “Kiesverordening” un dunado di trabao tin e obligacion di duna e trahado – cu tin derecho di vota – por lo menos 4 ora consecutivo liber durante e tempo cu e stemlokaalnan ta habri (pues entre 8:00 mainta y 7:00 anochi), excepto si e trahado durante e periodo ey tin 4 ora consecutivo liber caba.
Essencial pa por haya liber ta pues cu e trahado:
[a] tin derecho di voto
[b] no tin 4 ora consecutivo liber caba entre 8 a.m. y 7 p.m.
Pues un trahado cu derecho di voto cu ta traha di 7’or mainta pa 3’or di atardi, no tin derecho riba e 4 oranan consecutivo liber for di trabao, como cu entre 3’or y 7’or di anochi e tin 4 ora consecutivo caba liber durante cual e por eherse su derecho di voto. Igual ta conta pa un trahado cu ta traha di 12’or di merdia pa 8’or di anochi, como cu entre 8’or di mainta y 12’or di merdia e tin 4 ora consecutivo caba liber pa por vota.
Un pregunta cu ta wordo haci hopi ta si e dunado di trabao por duna e trahado un fraccion di e 4 ora nan liber pa asina completa e 4 oranan cu ley ta prescribi. Por ehempel, e trahado ta labora di 8or mainta pa 4or atardi y e dunado di trabao ta dun’e liber di 3’or pa 4’or pa asina e trahado tin e 4 oranan entre 3’or y 7’or pa vota.
Aunke e pensamento aki por zona logico, esaki sinembargo no ta locual e legislador tawata tin den mente ora di a traha e ley. Den un decision di Corte di Prome Instancia di Aruba cu ta data ya for di aña 1994 (KG no. 149/1994), a wordo determina cu intencion di e legislador tawata cu e 4 oranan consecutivo mester ta durante di e horario di trabao (esaki a base di e Memorie van Toelichting riba e Kiesverordening).
Den e caso e cuestion e empleadonan na e empresa, miembro di FTA, tawata traha di 7:30 pa 15:30 pues nan tawata cai mei ora “short” di e 4 oranan pa por vota atardi. E pregunta na corte tawata si esaki por a wordo resolvi door di duna e empleadonan liber cuminsando 15:00 pa asina toch cumpli cu e 4 oranan consecutivo liber.
Corte a dicta cu apesar di e hecho cu e solucion cu e dunador di trabao a pensa ta razonable, e legislador (wetgever) tawata kier otro. Hues a indica cu e “Memorie van Toelichting” riba e “Kiesverordening” ta bisa:
“Cuater ora consecutivo” ta significa un periodo cu no ta wordo interrumpi door di trabao na beneficio di e empleado. E votado cu por ehempel ta traha di 7:30 te 12:00 y di 13:00 te 16:30, lo mester haya respectivamente di 7:30 te 11:30 of di 11:30 te 16:30 liber.”
Pues ta asina cu e trahado den e ehempel no por haya liber for di 15:00 y hasta ta asina cu e pauze pa come di 12:00 pa 13:00 no ta permiti pa conta, paso e trahador den e ehempel mester ta liber desde 11:30. Di e forma ey ta yega na e 4 oranan consecutivo (di 11:30 pa 12:00 y di 13:00 pa 16:30).
Finalmente hues a meciona tambe cu e “Memorie van Toelichting: tin un error chikito miando cu (tambe na 1972/1973 tempo cu e ley a wordo traha) votamento tawata cuminsa 8’or di mainta, loke ta rece cun’e cu e trahado den e ehempel mo mester wordo duna liber for di 7:30 pa 11:30 sino di 8:00 pa 12:00.
Pues si pafor di ora di trabao e trahado no tin 4 ora consecutivo pa vota durante e oranan cu e stemlokaalnan ta habri, e dunado di trabao tin cu duna e 4 oranan aki completo y consecutivo durante e orario di trabao y pauze pa come NO ta wordo inclui den e 4 oranan liber!


text:
Detenshon relashoná ku posishon ilegal di arma di kandela i droga
KOMUNIKADO DI PRENSA 247 / 2020
28 yüni 2020
Detenshon relashoná ku posishon ilegal di arma di kandela i droga
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 28 di yüni 2020 alrededor di 05.45’or, un unidat di polis a para un
vehíkulo riba Romulo Betancourt Blvd pa un kontrol.
Den e vehíkulo polis a bin topa un revolver i un kantidat chikí di mariwana.
Na e sitio a detené e dos sospechosonan, e hòmbernan P.R.S. di 29 aña di edat i
L.D.S. di 41 aña di edat, nase na respektivamente Haiti i Kòrsou pa violashon di lei di
arma di kandela i lei di opio.
A konfiská e droga i e arma, mientras ku a presentá e duo dilanti di un fiskal
ouksiliar, ku a ordená nan enkarselamentu pendiente di mas investigashon.


text:
ORANJESTAD (AAN): Siman pasa, Minister di Turismo Dangui Oduber a reuni cu e 'airlift committee' pa haya un mihor bista riba tur e desaroyonan cu ta tumando lugar den e trafico aereo di Aruba.
E 'airlift committee' su tarea ta pa sigui atrae mas aerolinea pa scoge Aruba como nan destinacion. Actualmente Aruba ta posiciona su mes como un destinacion hopi atractivo pa e aerolineanan.
Minister Oduber a indica cu actualmente tin 25 aerolinea cu ta bulando pa Aruba for di 28 diferente destinacion. Minister a sigui bisa cu actualmente Aruba a recupera 86 porciento di nos turismo compara cu aña 2019.
E cantidad di stul aereo (Air Seat Capacity) cu tin na 2021 ta 1,350,852 y esaki ta 21 porciento menos cu na 2019. Minister a indica cu segun e pronosticonan den aña 2022 Aruba lo tin un “Air Seat Capacity” di 1,718,176.
Den comparacion cu Mexico y otro destinacionnan den Caribe, e ganashi cu Aruba ta genera pa e aerolineanan ta mucho mas halto. Esaki ta haci cu actualmente Aruba ta un mercado hopi atractivo pa e aerolineanan, es decir un destinacion cu lo kier cuminsa cu vuelonan. Ehempel di esaki ta Frontier Airlines cu ta bay cuminsa bula e ruta di Miami pa Aruba entrante 20 di November. Otro ehempel ta Delta Airlines cu ta bay cuminsa bula e ruta di Boston pa Aruba dia 18 di December.
Norte America
E mercado di Norte America ta keda e mercado di mas grandi y importante pa Aruba. Di tur e vuelonan di USA pa Aruba 92 porciento ta vuelonan for di e parti oost, middle west y zuid di USA. Estudionan haci ta indica cu ainda tin hopi oportunidad pa agrega mas vuelo for di e area aki di USA. Tin espacio amplio pa stimula e demandanan.
Minister a indica cu ta considerando pa explora e mercadonan di Pittsburg – Hartford – Cleveland y Detroit. Tambe lo bay reanuda vuelonan bek for di La Guardia – Chicago – Dallas y Minneapolis, esaki ta noticianan sumamente positivo pa Aruba.
Sur America
E mercado di Sur America tambe ta creciendo firmemente aña pa aña y tambe ta un mercado cu hopi potencial pa Aruba. Specialmente Colombia ta un di e paisnan cu ta demostrando di tin hopi oportunidad pa amplia cu mas destinacion.
Minister Oduber a señala cu Colombia ta e mercado mas grandi den Sur America. Tin hopi interes pa bin cu vuelo directo for di Medellin y tambe ta explorando activamente pa bin cu vuelonan directo for di e ciudadnan di Barranquilla y Cali.
Oduber ta satisfecho con Aruba su turismo ta desaroyando y tambe hopi optimista di con turismo lo sigui den aña 2022. Ban sigui avansa hunto como pais pa como pais nos yega bek na 100 porciento di recuperacion di nos turismo compara cu aña 2019.


text:
ORANJESTAD (AAN): Ministerio Publico ta confirma cu e siman aki Landsrecherche a bolbe detene un persona den cuadro di delitonan di corupcion posiblemente cometi
y otro hechonan castigable relaciona cu dunamento di tereno di gobierno entre 2009 y 2017. Ta trata aki di e sospechoso M.S.H., kende mientrastanto a bay den libertad.
Desde 11 di april ultimo nuebe sospechoso a wordo deteni den e investigacion Avestrus, di cual cinco a wordo poni den libertad.
Riba exigencia di Ministerior Publico, huez-comisario a duna ordo pa detencion (bewaring) di e sospechoso F.P.E. Pa loke ta e sospechoso F.F.A. a duna ordo pa detencion (gevangenhouding).
Diaranzon Corte Superior a rechaza e apelacion di e sospechoso M.L.A. contra su detencion (gevangenhouding). Un peticion di e sospechoso aki pa suspende su detencion a wordo rechaza, loke kier meen cu M.L.A. lo keda den detencion preventivo pa awor.
E detencion di e sospechoso P.T.A.S. ta den e fase di bewaring.


text:
E promé wikènt di sòfbòl hubenil ta tras di lomba. Souax Gil’Sport 1 ta e úniko tim invikto. Ela gana djabièrnè di Sta Rosa Angels Vanddis 1 ku skor di 9-2, miéntras ku djasabra -17 di febrüari 2018- ela pasa tambe riba Pichingolo Nissan: 5-1.
Curaçaose Softball Bond (CSB) a ranka sali den wikènt ku e kampionato hubenil. Esaki ta konta ku partisipashon di 5 tim: Sta. Rosa Angels Vanddis 1 i 2, Souax Gil’Sport 1 i 2 i Pichingolo KIA/Nissan. Angels 1 ta aktual kampion i Souax 1 e supkampion.
Ta manera www.sport.cw a publiká for di djabièrnè, Souax Gil’Sport 1 a dal Sta Rosa Angels Vanddis ku skor di 9-2. Djasabra e tim di Souax a logra su di dos viktoria, derotando Pichingolo Nissan ku skor di 5-1.
Picher ganadó pa Souax tabata Kiara Domacassé. Dianthe Gibbes tabatin mihó sifranan di bateo pé tim ku 1 hit den 2 turno. Sinembargo tabata Stephmary Smith di Pichingolo Nissan ku a terminá komo mihó bateadó dje wega ku 2 hit den 2 turno.
Sta Rosa Angels Vanddis 2 a sali riba bon pia djasabra, ganando su ‘double header’ kontra di Souax Gil’Sport 2. E promé wega a terminá ku skor di 16-0 i e di dos 16-3.
Picher ganadó den e promé wega tabata Quin-Lin Coeriel, miéntras ku Stephany Carolis, Lisamari Irausquin i Joumely Wederfoort a bati 1 hit den 1 turno. Pa Souax Nadine Pardo tabatin 2 hit den 2 turno.
Den e di dos Ludnella Isenia a sali picher ganadó, miéntras ku Niharia Bronbill a sobresalí den bateo ku 2 hit den 3 turno. Pa Souax Yourivienne Nicolaas i Daisheline Daal tambe a kaba ku 2 hit den 3 turno na bate.
Awe djadumingu sinembargo Sta Rosa Angels Vanddis 2 a sufri dos derota den su ‘double header’ kontra Pichingolo Nissan: 4-13 i 13-14.
Den e promé wega picher Ashantely Alexandre a gana, miéntras ku Anais Piar a bati 2 hit den 2 turno. Pa Sta Rosa Angels Vanddis 2 e mihó bateadó tabata Richantely Elias ku 3 hit den 3 turno.
Picher ganadó den e di dos enkuentro pa Pichingolo Nissan a resultá Ashantely Alexandre, miéntras ku Anais Piar atrobe tabata tremendo na bate ku no menos ku 4 hit den 4 turno. Pa Sta Rosa Angels Vanddis 2 e mihó bateadó tabata Quin-Lin Coeriel ku 3 hit den 4 turno.
E último enkuentro awe tabata Sta Rosa Angels Vanddis 1 ku a gana ku skor abultá di 25-0 di Souax Gil’Sport 2. Picher ganadó a resultá Darlyse Salesia.
Despues dje promé wikènt e tabla di posishon ta: 1. Souax Gil’Sport 1 ku 2 triunfo sin derota, 2. Pichingolo Nissan ku 2 wega ganá i 1 pèrdí, 3. Sta Rosa Angels Vandiss 2 ku 2 viktoria i 2 derota, 4 Sta Rosa Angels Vanddis 1 ku 1 triunfo i 1 derota i den bòm Souax Gil’Sport 2 ku 3 derota sin viktoria.


text:
Internacional: Boeing a anuncia cu tin problema un biaha mas cu nan avion e version 737 max. E biaha aki tin un problema cu e sistema electronico.
Boeing a recomenda 16 cliente ( compania di avion ) pa atende cu e asunto aki prome cu nan por sigui usa e avion.
E compania a sigui bise e ta traha hunto cu “Us Federal Aviation Administration” pa atende cu e problema nobo aki.
Tur hende por corda cu e tipo di avion aki a keda for di maart 2019 te november 2021 na tera rond mundo, pa atende cu problemanan despues di e dos accidente fatal cu a caba cu 346 persona su bida.
A costa boeing mas cu 20 biyon dollar pa motibo cu e avionnan a keda tera.


text:
Den e programa aki nos invitado ta Sra. cynthia Mc Load. E ta un eskritor Surnam i ta konosi na Hulanda pa un pelikula ku jama ”Hoe duur was de suiker”. Nos a kombersa kune tokante su bida, tokante Surnam i tambe su skirbimentu.
Produkshon: Fundashon Históriko Kultural Boneriano
Durashon: 53 minüt
Fuhikubo ta presentá: Cynthia Mc Load
Den e programa aki nos invitado ta Sra. cynthia Mc Load. E ta un eskritor Surnam i ta konosi na Hulanda pa un pelikula ku jama ”Hoe duur was de suiker”. Nos a kombersa kune tokante su bida, tokante Surnam i tambe su skirbimentu.


text: KRALENDIJK – Djasabra 4 di yüli último outoridatnan polisial a detené un hòmber pasahero di un vehíkulo di inisial J.S. despues ku un patruya a mira shofùr di e outo tira den laira riba kaya J.N.E. Craane. Despues di un persikushon ku a bin kaba den e bario di Nort’i Saliña, a logra detené e pasahero ku tabata den e outo. E shofùr, ku ta esun ku a tira i ku su identidat ta konosí pa polis, a logra baha for di e outo i huí bai laga polis. Awe djaluna 6 di yüli, e hòmber shofùr di e outo di fam M. ku a baha i kore bai laga polis, i ku ta esun ku a los tiru den laira, a bai entregá su mes 10’or di mainta kompañá pa su abogado. Mientras tantu ketubai e vehíkulo ku e 2 hòmbernan aki tabata den, ta konfiská pa mas investigashon. Djasabra mes a tene un entrada hudisial na kas di un di e sospechosonan i no ta konosí te na e momentunan aki si outoridatnan a bin enkontrá kosnan ilegal na e kas. Investigashon den e kaso aki ta kontinuá.


text: Diamars mainta a drenta informe di un accidente cu hende herida na Noord Cura Cabay. Mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un Nissan March a subi caminda pero no a duna preferencia na e KIA , e impacto a pone cu e vehiculo aki a perde control draai dal di patras riba un cura di cas kibra. Debi na e impacto e chauffeur a resulta herida, na yegada di e ambulans nan a atende e dama y a transporte pa Centro Medico pa atencion medico mas avansa.


text: Diabierna mainta a drenta informe di un accidente na Tanki Leendert cu un chauffeur cu no tin rijbewijs, mesora a dirigi un patruya na e sitio. Na yegada di e patruya a bin compronde cu e chauffeur di un boxminivan a tuma un birada mucho grandi y a bay te na otro banda di caminda pero net tabata bini un Toyota Rush di otro banda y e Rush a purba kita pero e impacto tabata inevitable. Afortunadamente ningun hende a resulta herida pero e chauffeur di boxminivan no tin ni rijbewijs ni por a mustra un permiso pa ta na Aruba. No a keda nada otro cu polis a detene e chauffeur y pa nan a hibe Guarda Nos Costa pa tramita su expulsion.


text:
Den edicion di Revista FOCUS di januari tin dos enlace sumamente bunita. E pareha Elisa Chieh Chen Tang & Albert Etienne Lake y tambe Isabella Fortich & Michel Saade. Cada un di e parehanan di un storia di amor unico cu a culmina den matrimonio.
Elisa Chieh Chen & Albert: Na aña 2003, durante un competencia di Taekwondo, Albert a bay wak un prima di dje competi y eynan el a wak Elisa pa prome biaha. Elisa tambe tabata pratica e deporte di Taekwondo. Despues di 15 aña di noviazgo, Albert y Elisa a dicidi pa formalisa nan relacion y riba 22 di november 2018, nan a casa pa civil y dia 24 di november nan a drenta enlace matrimonial na Pro Cathedral San Francisco de Asis.
Con Albert a ‘pop up’ e pregunta? Albert ta un hende hopi reserva y no ta gusta mucho atencion riba dje. El a didici di puntra Elisa pa nan casa riba su cumpleaños 12’or di anochi, 27 november 2016. E siguiente dia nan a celebra cu nan famia y nan amistadnan mas cerca.
Isabella & Michel: Nan no por a imagina, cu e dia cu nan a conoce otro, amor lo por a surgi y finalisa den un storia di amor unico. Tur esaki a inicia den zomer di 2014, ora cu ambos tabata studia na e mesun universidad. Un amigo comun a invita Michel, pa bay na e cas di Isabella y for di e momento ey, e kimica entre nan dos a flui mesora.
Con Michel a ‘pop up’ e pregunta? E famia tabata di bishita na Aruba pa prome biaha. Michel no por a laga e oportunidad bay perdi di pidi su man, na un lugar asina perfecto y special manera Aruba. El a bisa Isabella cu nan ta bay pasa un atardi den e boto di un amigo. Mientras e tabata distrae Isabella, nan famianan tabata abordando un catamaran, unda nan a keda warda, pa wak e propuesta.
Por lesa e storia completo cu tur detaye y potretnan fabuloso di e ceremonia y celebracion den edicion di FOCUS di januari. Solamente pa 8 florin!


text:
Oranjestad-Siman pasa no tabata un siman facil pa Gobierno di Aruba y sigur cu no pa Minister Presidente kende mester a haci e anuncio pa cu aña 2018 pidiendo pueblo un cooperacion. Esaki ta significa curashi y responsabilidad. Berdad ta cu durante eleccion, debi na e informacionnan cu nos tabata maneha na e momento ey, a vocifera cu nos tin e solucionnanpractico sin mester pidi pueblo algun cooperacion. Y esaki basa riba informe cu gobierno e tempo aya tabata publica cu nan a logra baha deficit di pais Aruba te na 2% den 2016 y nan lo logra cumpli cu e norma di CAFT den 2017 di –0.5% na deficit cual ta igual na -25 miyonflorin. Alrespecto e publicacionnan aki y si nan lo tabata berdad hamas mester a inclui pueblo den e solucion pero lo a logra tur cos cu nos plannan alternativo.
Desaster den Cocolishi
Dia 17 di November Gobierno nobo a huramenta y dialuna 20 di November 2017 tabata e promer dia di trabao. Ora a drenta Cocolishi a encontra un desaster. Tur e wayanan di telefoon corta, computernan a wordo “horta”, drivers ni harddisk di server no t’ey, no tin ningun documentacion, oficinanan cu holor desagradabel. Pues un lugar sin pia ni cabez y no tabatin nada pa bo por cuminsa informa bo mes y traha pa drecha e situacion. A tuma algunsiman pa por a cuminsa mobilisa y poco poco e otro banda di medaya tabata saliendo na cla. A hereda un pais na rand di bancarota. Un pais unda 93 cen di cada florin ta comprometi nadebe. Mike Eman, Richard Arends y AVP a engaña pueblo cu CITGO. Den presupuesto di Pais Aruba tabata tin presupuesta 73 MIYON di CITGO cual nunca y te cu awe no a drenta. Alaves tabata tin debenan cu AZV, comerciantenan local, ATA y mucho mas cu gobierno a retene nan placa y no tabata efectua pago.
AVP no a cumpli cu e norma di CAFT
Dia 20 di December 2017 mester a trata den Parlamento di Aruba e presupuesto supletoriounda a aproba 130 MIYON cu AVP a malgasta entre otro den campaña. Esaki a trece cune cu AVP hamas a cumpli cu e norma di CAFT 2017 di -25 MIYON. Mester agrega e norma di -25 Miyon riba e -130 MIYON y cu esaki a cera aña cu -155 MIYON di deficit. Tur esakipresidente di CAFT Raymond Gradus a splica dia 3 di Februari 2018 den conferencia di prensa. E malinformacion di AVP na pueblo a trece cune un scenario totalmente diferente. E peso cu a wordo poni riba aña 2018 ta inmenso. Pa culminacion, AVP a firma cantidad di proyectonan PPP y nunca a presupuesta con ta paga esakinan. Tristo ta cu desde 2018 esakinan mester cuminsa wordo paga. Mester paga minimo 20 aña largo na 81 MIYON pa aña y Hospital por ehempel lo wordo paga durante 29 aña na 30 MIYON pa aña. Esaki ta parti di locual gobierno nobo a encontra.
Catastrofe Eman
Na 2009 Aruba tabata paga 116 MIYON na interes pa aña y esaki a alcansa 216 MIYON nainteres pa aña 2017, un aumento di 100 MIYON den 8 aña di AVP. 216 MIYON na interes pa aña ta igual na alrededor Afl. 25 Mil florin pa cada “ORA” di dia!! Hopi tristo unda AVP a hiba e pais aki. Gobierno nobo a cuminsa pa corta masha hopi gasto den e aparatogubernamental y tambe den companianan estatal. Na salario di coordinadornan a corta entreotro 28 MIYON den proximo 4 aña.
Finalmente pa evita un KB y pa logra haya Hulanda para banda di Aruba mester a pidi pueblo un cooperacion di 1.5% pa paga PPP y 1% pa BAZV. Cu hopi dolor mester a haci esaki peronos ta sigur cu nos lo sali for di e “catastofe” EMAN aki y den futuro cercano Aruba lo para firme bek riba su pia y nos yiunan lo goza di e prosperidad di e pais aki. Nos ta DETERMINA pa salba nos Pais Aruba!!


text:
Palestina
Palestina (na árabe: فلسطين, Filistīn) of Estado di Palestina (دولة فلسطين, Dawlat Filasṭin) ta un pais den kontinente Asia, region Medio Oriente. E ta konsisti di dos zona, e Faha di Gaza i e kosta oksidental di riu Hordan, i Herusalem-oriental komo kapital. E Faha di Gaza tin frontera komun ku Israel i Egipto i tin un kosta na Laman Mediteranio. E oria oksidental di Hordan (inkluso Herusalem-oriental) ta toka Israel, i den parti oriental ta toka Hordania ku e riu Hordan i Lama Morto fungiendo komo frontera.
Desde 2019 Palestina ta rekonosí dor di 138 di e 193 estado-miembro di Nashonnan Uni, sinembargo no dor di paisnan oksidental òf Israel, ku a okupa gran parti di e teritorio di Palestina den e Guera di seis dia na 1967 i for di e tempo ei ta mantene esaki bou kontrol militar ku eksklushon di Faha di Gaza desde 2007.


text:
Keho
E personal di Stichting Bloedbank Aruba ta haci tur lo posibel pa trata bo persona bon, asisti bo e miho forma posibel y di e manera mas eficiente.
A pesar di e motivacion y esfuersonan di e personal, por pasa cu un di nos servicionan no tabata na bo agrado. Ta esencial pa nos sa di e situacionnan aki p’asina mehora nos servicio unda ta necesario.
E miho manera/forma di expresa bo malcontento ta di comunica cu e persona(nan) directamente responsabel pa cu esaki. Si esaki no ta posibel, por tuma contacto cu e manager concerni of cu e Funcionario di keho pa mas informacion y conseho tocante di bo preocupacion.
Informacion Funcionario di Keho:
Tel: (+297) 527 4444 (dialuna, diamars, diahuebs, diabierna entre 7:30 di mainta pa 4’or di atardi)
E-mail: Klachten@hoharuba.com
Si ta desea di expresa bo malcontento tambe por manda nos un carta.
Despues di a manda e carta/keho, e funcionario di keho lo comunica cu bo persona dentro di 5 dia después d a ricibi e carta/keho.
Por dirigi e carta na:
Dr. Horacio E. Oduber Hospital
Attn. funcionario di keho
Dr. Horacio E. Oduber Boulevard # 1
Oranjestad, Aruba
Pa informacion di regulacionnan di keho, consulta e siguiente documento:
- Hulandes


text:
KRALENDIJK – Direktiva di Fundashon Antriol Avanti ta invitá bo na un anochi di informashon durante kua lo informá bo di e último desaroyonan den bario di Antriol i Sentro di bario Antriol.
Durante e anochi aki Diputado Sra. Nina den Heyer lo duna informashon na habitantenan di Antriol.
E tim di bario bou di guia di Sr. Pierre Perigault Monte tambe lo duna informashon tokante tur posibilidat ku tin na disposishon di habitantenan i plannan ku ta sigui.
Funshonarionan di Selibon lo informá tokante limpiesa di bario ku pronto lo kuminsá.
Fecha: Djaweps 18 Yüni 2020
Ora: 19:30 – 21:00
Sitio: Plasa Chiku Goeloe
Nos ta mashá kontentu pa topá bo riba e dia aki.


text:
Cuater persona a fayece y 20 herida despues di loke polis ta bisa ta un acto di terorismo na Westminster, London diaranson trempan. Segun informacion di BBC, polis a wordo yama pa atende cu un incidente na Parliament Square den Central London. A wordo reporta na polis cu tabata tin un persona cu a dal varios hende cu auto anto un otro sospechoso arma cu un cuchiu.
Un polis a wordo ataka tambe y hinca cu cuchiu riba tereno di House of Parliament. E polis a fayece como tambe e homber cu nan ta sospecha cu tabata esun cu a ataka e polis cu cuchiu. Parlamento na London a wordo suspendi pa e resto di dia y politiconan, periodistanan como tambe bishitantenan tabata cera den e edificio pa casi dos ora. Prome Minister Theresa May a yama pa un reunion cu e comision di emergencia di gobierno.


text:
ORANJESTAD – Den cuadro di e National Dog Week (Siman Nacional di Cacho), oficina di turismo di Aruba ta encurasha turistanan biaha cu nan cacho pa Aruba durante un tempo limita. Entrante 19 di September ATA a lansa e campaña promocional ‘Have Dog, Will Travel” (Tin Cacho, lo biaha!). E ta pa incentiva bishitantenan pa trece nan cachonan pa Aruba cu nan vacacion, pa asina experencia e ‘efecto di Aruba’ ey pa nan mes. Di otro banda ta brinda e turista cu biaha tambe un experiencia diferente pa nan cachonan, si esakinan keda cas mientras cu e doño(nan) biaha pa Aruba.
E PLAN
Segun e plan, ATA a join cu e companianan Wag! y Avvinue unda cu ta enfoca riba hotelnan na Aruba cu ta acepta cacho. Entrante awe te dia 20 di October 2022, turistanan di Merca por biaha cu nan cacho, pa asina experencia un vacacion cu nan mascota. “Aruba ta un destinacion cu no ta solamente permiti bo rtrece bo cacho, pero ta yama nan bon bini cu brasa habri” Ronella Croes, CEO di ATA ta bisa. “Cu e promocion aki, nos ta purba yuda doñonan di mascota pa disfruta di un vacacion perfecto riba e One Happy Island, sea ta cu nan ta planea pa trece nan ‘compañero, of laga nan sigur na cas mientras cu nan (e turista:red) ta biahando”. NoticiaCla a compronde cu tin por lo menos 6 hotel na Aruba cu ta permiti turista keda cu nan cacho na e propiedad. Segun e lista presenta, e hotelnan ta Amsterdam Manor, Bucuti y Tara Bech, Courtyard by Marriott, Hyatt Place Aruba Airport, Hyatt Regency Aruba Resort, y The Ritz-Carlton.
REKISITO
Mester bisa mesora si cu mientras cu ta encurasha turistanan Mericano pa biaha cu nan cacho pa Aruba, e portal di ATA ta mustra mesora si e lista di rekisito cu ta necesario pa e turista por biaha cu e mascota. Esaki ta encera entre otro cu e cacho mester tabata na Merca pa por lo menos 6 luna prome cu e biaha pa Aruba, ta vacuna y tin tur shot contra ‘rabies’, y e cacho mester ta micro chipped y finalmente, mester download y yena un formulario special.
PALM BEACH – Despues cu DOW a anuncia cu pa dia 23 di september 2022 e rotonde di Palm Beach lo a keda cla completamente, awor esaki ta bira dia 5 di October 2022. NoticiaCla a raporta esaki caba comienso di siman, esta cu e rotonde no a keda cla completo. Pero e motibo no tabata cla. E motibo pa e retraso tabata awacero. “ Pa motibo di awacero contratisa Arubaanse Wegenbouw Maatschappij a pidi pa pospone e fecha y diaranson dia 5 di oktober 2022 habri e rotonde completamente” DOW a bisa diabierna.
ORANJESTAD – Departamento di Salud (DVG) a informa e siman aki cu nan ta introduci vacuna Bivalent como COVID Boostershot pa tur 12+. Segun DVG, epandemia cu mas impacto a haci riba comunidad ta parce di ta tras di lomba y vacunacion sigur a hunga un rol hopi imporante den esaki. Apesar cu casonan di COVID na Aruba actualmente ta bon controla, Aruba mester keda vigila y tene cuenta cu posibel subida den casonan di COVID-19 yegando fin di aña. Esaki diferente profecionalnan ta pensa cu lo por bay pasa, pa cual motibo DVG den colaboracion cu Hulanda a dicidi pa introduci cambio den maneho y cuminsa cu preparacionnan nesesario pa reduci edad di e segundo boostershot di 60 aña pa 12 aña. Y na mes momento cuminsa cu un rond ripititivo di vacunacion pa tur 60+ pa logra e.o. proteha esnan mas vulnerabel y tambe preveni un peso grandi riba nos sistema di cuido medico y seguro di malesa.
PALM BEACH – Diahuebs mainta, e situacion di tempo tabata di tal forma cu esaki a genera algun hos riba laman, pero bon bisto for di tera. Riba e hotel strip di Palm Beach esaki tabata bon bisto y den careda di 10'or y mei por a nota varios di e hosnan. For di varios dia caba e stuacion di tempo ta instabil cu ta pone cu e islanan ABC ta haya retonan interesante. Corsou p.e. tabatin un anochi yena cu strena cu lamper, y Aruba basta awacero varios caminda.
ORANJESTAD – E presidente di e asosacion VWI (Vereniging van Werknemers met een Individuele Arbeidsovereenkomst in dienst van de Water- en Energiebedrijf Aruba (W.E.B.) N.V.), Ir. Richard Frank ta invitado den e programa NoticiaCla LIVE diahuebs anochi. Durante e programa aki, e presidente di VWI lo trata temanan manera e proceso di destaho publico riba molina di biento, credibilidad di director di Utilities NV y mucho mas. Tambe kico ta pasa si sigui cu e plan pa cumpra fuel oil for di Venezuela. No perde e programa aki sigur cu ta cuminsa pa 9’or awe nochi riba plataformanan di NoticiaCla esta Facebook, e website (check e button LIVE) y e app tambe (e button LIVE).


text:
About Us
Con nos a cuminsa
Stichting Koningin Wilhelmina Fonds Aruba (KWF) a wordo funda dia 4 di Februari 1961 cu e meta pa preveni y combati cancer na Aruba. Obhetivo di e fundacion ta pa duna sosten na e pashentnan di cancer cu ta biba na Aruba. E fundacion no ta wordo subsidia y p'esey anualmente na luna di april y mei ta colecta placa pa por sigui cu e trabou. Tur donacion ta wordo aprecia. Cu yudansa di entre otro Nederlandse Kankerbestrijding a construi nos propio edificio situa na Spinozastraat #9 na Oranjestad. Esaki ta e caya patras di Watertoren na Playa. E directiva di e fundacion ta consisti di voluntarionan kende ta wordo asisti pa otro voluntarionan den diferente proyecto, entre otro e colecta anual na luna di april y mei.


text:
Awe ta ‘Dia di Betico’… un Arubiano cu a kere den e ‘pais’ Aruba y a dedica hopi di su bida na logra nos Status Aparte. Betico su sonjo tabata pa tur hende cu ta biba riba Aruba, stima ‘Aruba, nos dushi Tera’. Si nos mira bek riba ‘E sonjo di Betico’ nos por puntra nos mes ‘Con hopi a keda realisa di e vision aki?’.
Mi kier mira cos for di un punto objetivo, splicando mi mes pa por jega na algo cu ta promove integracion, respet y hermandad. Finalmente nos tur mester biba y traha hunto y hasi di Aruba un dushi pais pa biba. Esaki awor ta e caso? Y si ta no, dicon? E ora ta lanta serca mi e pregunta con orgujoso e propio Arubiano ta ‘di berdad’ di su isla.
Orgujoso di berdad, un orgujo y amor cu ta sali di bo curason y cu bo por compara cu e amor grandi di un mama pa su jiu. Podiser esey ta e miho forma pa splica e sentimento cu hopi bes nos kier pa tur hende cu ta biba akinan sinti pa Aruba ora. Si mi tin un jiu mi no kier pa nada malo pas’e, mi lo proteh’e y no kier pa hende papia malo di dje sin rason. Si e tin un pareha mi lo kier pa e persona aki stima mi jiu y no mal us’e. E metafor aki ta splica na un bon forma con mi lo kier pa tur hende cu scoge Aruba como nan pais pa traha of biba, stim’e y respet’e. Manera un mama ta stima su jiu. Mi ta compronde cu Aruba ta un pais hopi mas chikito cu hopi pais mama di hopi hende cu ta biba akinan, pero esey no ta kita afo cu e tin su gran balor pa cada hende cu scoge pa biba riba dje. Ja na momento cu un persona a dicidi pa bin biba aki e ta nifica cu e la scoge Aruba ‘riba’ su pais, sino e lo a keda. E ora ‘size’ ya no ta conta, pero kico ta e beneficionan cu bo tin. Y esey merece respet pa loke ta di e pais, su idioma, su cultura y su identidad.
Pero…aki atrobe ta lanta e pregunta con hopi e Arubianonan ‘di pura sepa’ mes ta stima y respeta nos mesun ‘cosnan’. Nos papiamento ta jena cu palabranan ‘verbonan’ nobo, modismo mientras cu nos tin nos propio palabranan. E ora pakico cambia nan? No paso nos ta stima nos propio idioma asina tanto, toch? Pensa riba dje… Un otro ehempel ta e musica cu ta toca tur dia na nos radionan…e musica cu nos ta baila, con hopi di nan ta den papiamento? Cada biaha cu mi sali bay baila mi tin cu ‘roga’ pa un wals arubiano…ami ta orgujoso di mi musica cu ta dushi pa baila.
Mi ta orgujoso di mi isla y su hendenan di bon curason. Mi ta corda un anochi cu mi tabata na un comemento di pasco di un empresa unda hopi nacionalidad ta traha hunto den pas y harmonia. Anto un mucha chikito a pidi pa nos canta e himno di Aruba y ‘tur’ hende presente a canta hunto. Mi a bisa e doño cu e mucha chikito a siña nos tur un les kico ta union. Mi ta spera cu henter mi alma y curason cu un dia ‘tur’ hende cu ta biba na Aruba, irespecto di unda nan a nace…por para un caminda hunto y canta nos himno cu alma y curason… e ora ‘integracion’ a logra, pasobra ‘amor’ a vence… Mi ta desea bo ‘Felis Dia di Betico’…


text:
Eline de Pool ta lusi na New York Fashion Week
Durante e siman di 11 pa16 di febrüari, fashonistanan por a disfrutá di otro New York Fashion week. Un show di moda, kaminda diseñadonan renombrá tin e oportunidat pa ekshibí nan kolekshon nobo. Hopi ta e modelonan ku ta aspirá di forma parti di e famoso New York Fashion Week aki. Pa nos tabata un plaser di mira un yu di tera, nos Ex MissKòrsou 2013, Eline de Pool modelando pa e diseñado Colombiano Edwing D' Angelo den su Emerge Fashion show den Leman Ballroom. Eline a keda aktivo den e mundo di modelahe i awor ku e ta residensia na New York ta risibí diferente invitashon pa por modelá pa kasnan di Moda internashonal. Banda di modelahe Eline ta aktivo tambe den e mundo di sine.


text:
The content originally appeared on: Diario
Na 1986 A uni dos forsa laboral sin adaptacion debido di LMA — *Cantidad di modelo pa solucion financiero a keda scondi den lachi — *Gastonan secundario di personal di Gobierno ta e problema grandi
ORANJESTAD (AAN) — “Tabata necesario pa un Pandemia uni na un Crisis di Petroleo y un Guera cu por yama mundial, pa Aruba cuminsa papia di su aparato gubernamental cu mester a introduci pa Status Aparte por a bira realidad.”
Na palabra, uno mas di e expertonan cu ta asisti DIARIO den investigacionnan local y internacional, kende a wordo consulta den loke a desemboca den un confrontacion den Reino.
“Prome cu Reino a papia, e problemanan di e aparato gubernamental a wordo discuti den transcurso di tempo cu un cantidad di organisacion experto local of internacional,”el a mustra
E termino “empleado di Gobierno di Aruba” a bira realidad na momento cu Aruba a conoce su Status Aparte Prome di Januari 1986.
“Aruba a bira pais y un pais mester di un gobernacion pero tambe di trahadornan. Prome cu 1986, Aruba como Teritorio Insular tabata tin su trahadornan den tur servicio cu tabata den man di gobernacion insular y tambe su trahadornan den departamentonan cu mester a pone Gobierno di Antia funciona” ta wordo trece dilanti.
Dia Prome di Januari 1986, Aruba a bira pais y asina e “trahador di Gobierno di Aruba” tambe a mira luz.
Trahadornan di Gobierno mester percura pa e pais funciona y duna servicio na Pueblo.
“E separacion di Aruba for di Antia Hulandes tabata e reforma mas grandi di aparato gubernamental di Aruba. Basicamente a uni trahadornan di Antia Hulandes cu tabata traha na Aruba cu trahadornan cu tabata traha den servicio di Teritorio Insular di Aruba y a complementa e resto,” a wordo mustra.
“Landsverordening Materieel Ambtenarenrecht (LMA) di Aruba a wordo introduci na momento cu Antia Hulandes mester a introduci cambio den su areglo cu su personal,” a wordo mustra y esaki tabata e momento cu a habri porta pa loke ta pasa awe.
No por papia di un reforma total di e LMA, cu a wordo mantene como base y adapta pa personal.
Expertonan a indica cu companianan grandi ta vigila nan maneho di personal y continuamente ta adapta esaki.
Na man di partidonan politico na mando e cantidad di trahador di Gobierno a sigui aumenta loke ta nifica cu e peso di salarionan pa trahadornan di Gobierno a aumenta.
No ta trata solamente di e salario directo di personal di Gobierno, cu ta mara na condicionnan cu e puestonan den Gobierno ta permiti a base di capacidad entre otro cu un miembro di personal mester tin pa e por haci su trabou.
LMA, naci den un tempo colonial, ta inclui diferente beneficio na e trahador, cu mester wordo revisa na e momentonan aki segun expertonan. A mustra riba cierto tipo di “bonus” periodico” y areglonan desconoci na empresa priva.
“Na 1986 a introduci un aparato gubernamental pa un pais. E peso di e aparato gubernamental pa Aruba no ta algo cu awor ta bini dilanti, pero tur experto cu a asisti Aruba a papia di e realidad aki,”expertonan ta indica.
Segun expertonan mester revisa e pakete cu ta ofrece na un persona cu ta drenta servicio di Gobierno.
E pakete aki mester ta pagabel pa Pueblo pero tambe mester refleha cambionan den comunidad.
“Leynan mester wordo discuti y adapta despues di tempo pa sirbi un pais,” ta bini dilanti.
Situacionnan y necesidadnan di un pais ta cambia, a bini dilanti. Den e añanan directamente despues di Status Aparte, gobernacion mester a vigila na e mihor forma si loke a wordo introduci tabata bon pa futuro.
“Economisa,” tabata e advertencia grandi di instancianan local y internacional cu awe ta haya razon, manera expertonan ta indica.
Manera a wordo mustra na DIARIO, expertonan mester revisa LMA cu ta e base di gastonan di personal y introduci cambionan den loke e pais no por paga.


text:
‘Bèlèng’ di Chaika Danoutah e próksimo himno pa e ‘ladiesnan’
“Chaika”, konosí pa e hit “Felis Mané mi ta”, tin un produkshon nobo na kaminda. Ta trata di un videoclip, ku segun e kantante lo bai bira un himno pa tur ser femenino. Mas aleu tambe el a duna di konosé ku ta un produkshon, ku lo Sali ta durante di e promé siman di yüli 2017, riba merkado.
“Lo bira un kansion ku lo ta un ‘girls anthem’, unda ta pone atenshon riba esnan maskulino, ku ta kere ku ta nan ta dominá kaya, pero ku en realidat, no ta asina. Esaki ta konta ku algun letra ku ta bisa entre otro: "Segun bo, bo tin e bèl ta zona bèlèng bèlèng bèlèng, pero niun ratu so" Papiando mas aleu di e kontenido di e clip, “Chaika” a deklará ku esaki lo konsistí di hende muhé so. “Mi no a bai buska modelonan públiko, pero mi a buska otro i tur ta diferente. Muchanan ku na un òf otro manera, den komienso di mi karera a yuda mi krese, pa mi ta kaminda mi ta awe. Ta mi promé video musikal ku mi lo saka, pues pa ami, e tin tambe un balor sentimental kaba”, e kantante ku a konfirmá tambe di lo ta bastante aktivo pa loke a sobra di 2017. E videoclip a keda grabá pa Ryan "QD" Navarro, miéntras ku e kansion ta produsí pa “ILLFlavaz”, skibí pa “Chaika” huntu ku Chris Strick.


text:
Loui G, di ReQuest awor pa Nastyplay
Farándula, ketu bai ta konosiendo mas i mas moveshonnan ku ta tumando lugá, tantu aki na Kòrsou, Aruba, Boneiru i tambe na Hulanda. Algun luna atras, TRENDSZ a hiba un kòmbersashon ku road manager di e agrupashon musikal di Hulanda, Nastyplay. Ta trata aki di Jamilson "Jamz" Janzen. Esaki riba desaroyonan rondó di e agrupashon musikal. Manera ta ampliamente konosí, e banda a pèrdè algun músiko i kantante, i esaki mes a pone ku nan tabata den búskeda di personanan ku lo por yena buraku nan ku a keda habrí. Na e momentu ku TRENDSZ a tene un kòmbersashon ku "Jamz" e no kier a bai den muchu detaye relashoná ku e posibel stapnan ku e team di Nastyplay lo a bai tuma.
Pero awe despues di algun luna, kos nan a sigui desaroyá, te ku awor TRENDSZ por informá bo ku, Nastyplay tin su promé kara nobo pa loke ta trata nan frònt.
Den transkurso di dia, nos a haña e informashon, ku ya a keda konfirmá, ku e kantante Luelvis "Lui G" Petronielia a pasa pa forma parti ofisialmente di e famia di Nastyplay. Den un kòmbersashon breve ku "Jamz", el a konfirmá esaki pa TRENDSZ, i a deklará lo siguiente: "Nos ta bezig den silensio, i tiki tiki kaya lo sa tur kos".. Sin hansha sin problema Manera mi a bisa semper, nos no ta bringa den e farándula aki sigur ku no. Talento tin hopi, pero e dedikashon ku vishon ta bin na promé lugá. Luelvis “Loui G” Petronielia, ta un hóben talentoso i ku gana di traha. E’l wòrdu di scout ku su 17 aña dor di e team di Nastyplay. E temporada ei e tabata biba na Kòrsou, i ora e la bai biba Hulanda el a forma parti di ReQuest. I awor e ke sigui desaroyá su talento. Despues di kòmbersashon nan sano di ámbos banda, e la skohe pa forma parti di e famia Nastyplay.
“E ta e promé, kisas lo tin mas”. Tabata palabra nan, di road manager di Nastyplay, Jamilson "Jamz" Janzen kende a deklará pa TRENDSZ. Awor e frònt ta konsistí, te na e momentu nan aki, pa "Tsean", "Matt Bonilla", i “Loui G”. Nos ta deseánan tur klase di éksito pa futuro, i ta sperá riba e kosnan nobo ku lo subi kaya pronto.


text:
Lei di protekshon di dato personal BES (Wbp BES) ta bisa ku tur dato tokante un persona natural identifiká òf identifikabel ta dato personal, ke men, sea un informashon ku ta direktamente tokante un hende òf unu ku bo por konektá ku un hende. Ya ku e lei ta papia di persona natural, dato di hende ku a fayesé i dato di organisashon no ta dato personal.
Tin hopi sorto di dato personal. Algun dato típiko ku ta kai bou di e kategoria akí ta un hende su nòmber, adrès i lugá di biba. Pero number di telefòn i number di outo tambe ta dato personal. Tin bes, sa usa e término ‘dato personal spesial’ pa referí na dato delikado, manera hende su rasa, religion i kondishon di salú. Legisladó ta duna e tipo di datonan akí èkstra protekshon.
Protekshon di privasidat ta un derecho fundamental. E derecho akí ta reglá den:
E tres artíkulonan akí ta indiká ku mester tin un lei pa protekshon di dato personal, di manera ku tur hende su derecho di privasidat por ta garantisá. Aktualmente na Hulanda Karibense, e lei ei ta Wbp BES. Promé ku introdukshon di Wbp BES, no tabatin un reglamentashon general na Boneiru, Sint-Eustatius i Saba riba tereno di prosesamentu di dato personal. Algun tratado internashonal sí tabata ofresé protekshon di e derecho di privasidat.
Prosesamentu ta enserá tur loke un organisashon por hasi ku dato personal, for di rekolektá nan te destruí nan.
Ku otro palabra, e término akí ta basta amplio. E akshonnan ku en todo kaso ta kai bou di prosesamentu segun Lei di protekshon di dato personal BES (Wbp BES) ta: rekolektá, registrá, ordená, warda, aktualisá, modifiká, aksesá, konsultá, usa, suministrá, plama, hasi disponibel, kombiná, konektá ku otro, kita, destruí i blòkia akseso na dato.
Lei di protekshon di dato personal BES (Wbp BES) ta regla kiko tin mag i no tin mag di hasi ku dato personal di hende, i ki derecho di privasidat un hende tin ora ku un organisashon ta prosesá su datonan. Por ehèmpel, e tin derecho di risibí informashon tokante kon e organisashon ta usa su datonan, i derecho di pidi pa wak su datonan i pidi pa koregí esakinan.
Wbp BES ta stipulá ku un organisashon tin mag di prosesá dato personal solamente ora ta nesesario pa un meta spesífiko i ku e organisashon no tin mag di usa e datonan pa un otro meta sin mas. Ademas, e organisashon tin deber di protegé e datonan bon.
Kada bes ku usa dato personal, tin ku sòru pa limitá e violashon di hende su privasidat mas tantu posibel. No ta tur prosesamentu di dato personal mester enserá un violashon di privasidat sí. Esei ta dependé di e tipo di dato i kon e organisashon ta usa nan.
Dato personal spesial ta dato tokante un hende su:
Un organisashon no tin mag di usa dato personal spesial, a ménos ku ta a base di un eksepshon fihá den lei.
E responsabel ta e persona òf organisashon ku ta disidí ku ki meta ta usa e datonan personal i ki medio ta usa pa prosesá nan. E responsabel por hasi esaki solamente den kooperashon ku otro hende. Esei ke men ku, na final di kuenta, e responsabel ta esun ku ta disidí si un organisashon ta prosesá dato personal, i si ta asina:
E persona konserní ta esun ku e organisashon ta prosesá su datonan personal, ku otro palabra, esun ku e datonan personal tin di aber kuné.
Un prosesadó ta un persona òf organisashon ku e responsabel ta laga prosesá e datonan. Por ehèmpel, un ofisina di atministrashon.
Un prosesadó no ta responsabel independientemente pa e prosesamentu di dato personal. Pero e prosesadó tin sierto deber sí komo tal, por ehèmpel di protegé e datonan i mantené nan sekreto .


text:
Rey Willem -Alexander ta cumpli 53 aña y a celebra su cumpleaño hunto cu su casa Reina Máxima y yiu muhenan; Amalia, Alexia y Ariane. Manera ta custumber tur aña e famia Real Hulandes ta celebra Dia di Rey den diferente parti di Hulanda y pa 2020 tabata turno di Maastricht.
E festividadnan na Hulanda y den Reino Hulandes a wordo cancela pa causa di e coronavirus COVID-19, na unda ta prohibi aglomeracion di e residentenan y ta pidi pa cumpli cu e medida di keda cas pa asina no sigui plama e virus.
For di su palacio Huis Ten Bosch Rey Willem-Alexander a duna su mensahe riba dia di su cumpleaño den compania di su famia. Pa keda den comunicacion cu e pais riba e dia aki, durante di e dia e famia Real Hulandes, via di e plataforma digital, a participa na diferente actividad importante online. Pa 4.00 di atardi (10:00AM ora di Aruba) a sigui un toast nacional pa cera e dia di Rey.
APRECIO PA REY WILLEM-ALEXANDER
Durante e tempo di crisis mundial aki, hopi hulandes ta aprecia e accion di Rey Willem-Alexander. Esaki ta e resultado di un encuesta realisa pa Ipsos bou encargo di NOS. Rey Willem- Alexander ta ricibi segun e encuesta 7.7 y ta e cifra mas halto cu el a ricibi, for di e momento cu el a bira Rey. Di e hulandesnan, ocho di cada dies ta satisfecho cu e forma con Rey Willem-Alexander ta profila den e ultimo añanan. Mas di tres kwart a afirma cu nan tin confiansa den Willem-Alexander como Rey. E ta wordo caracterisa como humano, comprometi y compasivo. Menos su aprecio ta den entre otro: salario, su actitud poco rigido y su titulo hereda. Toch seis di cada dies Hulandes ta kere cu e tradicion di trono di sucesion tin cu continua.
Credit RVD


text:
NOTISIA.
BONEIRU.
Te ainda pa motibunan deskonosi den e marduga di djasabra alrededor di 5:30 am un auto ta bai pega den kura di aeropuerto flamingo kibrando esaki.
Shofur di e auto aki ku sturwil man kontrali a perde kontrol i bai dal den e waya di e kura kibra esaki net na altura kaminda e tanki nan di fuel ta.
E shofur a sali ileso for di aksidente.
Polis a presenta na e sitio pa investiga e aksidente i naturalmente CRS tambe tabata tey.
No tabata tin herido pero si basta danjo material.
FUENTE: LIVE 99 FM.


text:
Dialuna mainta dilanti dump na Parkietenbos a tuma luga e anuncio oficial di Minister Arends, caminda conhuntamente cu e otro stakeholders manera BCI, Serlimar, Carentra y Ecotech Freezone a anuncia e prome paso unda cu lo redirigi e prome tipo di desperdicio, cual ta taira.
“Despues cu 22 di februari, 2022 ultimo a inicia e proceso pa bin cu un maneho di desperdicio nobo pa Aruba. Awe 6 luna despues mi ta orguyoso pa bisa cu e prome stap a wordo haci“, Minister Arends a cuminsa ta bisa, “Awe nos prome stap pa cumpli cu e promesa cu nos tin cu Edan – y nos futuro generacion – a wordo haci. Tur esaki ta parti di un vision pa no solamente cera Parkietenbos, pero tambe pa cuminsa enfoca riba reduci, re-uza y recicla desperdicio, y facilita e transicion di Aruba basa riba principionan circular (economia circular).”
Despues di e Pitch & Switch event cu a tuma luga 22 di maart, 2022 ultimo, Gobierno a haya un amplio bista di kico ya caba por na Aruba pa loke ta trata procesa, recicla y re-uza. A ser revela cu ya caba tin algun experticio local cu por recicla desperdicio den un manera responsabel y duradero. Cu e redireccion di taira e prome stap di e proceso pa elimina e candelanan, cera y remedia dump di Parkietenbos pa transforma e area den un Parke Solar a inicia.
“Como comunidad y ciudadano Arubano nos tin un reponsabilidad pa nos generacionnan despues di nos, “ Minister Arends a continua ta bisa. “Mi vision ta pa cera Parkietenbos mas pronto cu ta posibel y redirigi tur sushi unda nan por wordo procesa responsabelmente. Pero pa nos logra esaki ta rekeri entre otro, comprension y sosten di comunidad, y colaboracion y cooperacion entre sector publico cu sector priva.
Di parti di Gobierno di Aruba, minister Ursell Arends ta gradici di antemano e cooperacion di comunidad y esnan den sector publico y priva cu tambeb ta mira e necesidad pa nos cuminsa cu separacion di desperdicio riba nos pais pa un miho futuro pa nos yiunan mañan.


text:
Den un atake di desesperacion y sabiendo cu AVP y su lider Eman no tin ningun credibilidad mas den pueblo, e parlamentario Rycond do Nascimento a haya ta bon di emiti un comunicado den cual e kier a haci un comparacion entre lider di MEP y lider di AVP. Algo insolito ya cu e mentalidad di e dos lidernan aki ta diferencia di dia y anochi. Sin duda cu pueblo mes ya na e altura aki caba ta consciente den ki desaster financiero Mike Eman a hinca henter nos pais aden. Esaki ta e legado tristo y di desaster cu Mike Eman lo laga atras ora cu yega e momento di retira for di politica activo y un otro Eman asumi liderazgo di partido AVP.
Creador di Megadebe
Mike Eman den su funcion di Minister President a endeuda nos pais den un forma hamas bisto y asina mes despues cu na 2009 el a hereda 970 miyon florin laga atras pa Gabinete Oduber. Te cu e dia di awe Mike Eman no por splica pueblo kico el a haci cu e reserva di 970 miyon florin aki!
E deficitnan acumula durante su gobernacion di 2010-2017 a suma total 2.2 Biyon florin. Fuera di esey Mike Eman y su gobierno a crea e proyectonan PPP cu tambe a yega na un debe total di mas di 2 Biyon florin. Tur e proyectonan PPP nos tur y e futuro generacionnan mester paga ainda for di aña 2018 te cu aña 2044 na un suma di 85 miyon florin pa aña. Ta danki na Mike Eman tambe cu awe nos tur tin cu paga un debe na interes so di 250 miyon florin pa aña, siendo cu ora Mike Eman a drenta gobernacion na 2009 e pago na interes tabata solamente 116 miyon florin.
Hecho ta cu tur e deficit, megadebenan y pago di interes aki a ser crea den un periodo cu nos pais NO a conoce un pandemia ni crisis financiero mundial.
Un logro historico
Contrario na esaki e lider di MEP Evelyn Wever-Croes den su funcion di Minister President a percura pa hiba un maneho financiero responsabel y asina mes cu na 2017 su gobierno a haya un caha bashi cu solamente rascanan di huña, sin reserva y cu un megadebe explosivo laga atras pa Mike Eman. Debi na Covid y e pandemia devastador, e deficit bao di gobierno di MEP a yega na 1028 miyon florin na aña 2020 – despues cu na 2019 ya nos a conoce un surplus di 6 miyon florin! – y den apenas 3 aña e deficit aki a wordo reduci te na 25 miyon florin na 2023. Un logro historico y inigualabel den Reino y pa cual nos tur como Arubiano mester ta orguyoso di dje.
Locura y mas locura
Locual a resalta tambe durante e periodonan di e dos Minister Presidentenan tabata e forma con Mike Eman a goberna e pais aki, esta subi pal’i luz pa pega bombiyo, verf cas bandona, chapi cura na un cas bandona, core tras di truck di sushi den oranan di anochi, cana den barionan cu hala di coordinadornan su tras etc. Pregunta na Rycond ta si durante e ultimo 5 añanan e por a yega di mira nos actual Minister President Evelyn Wever-Croes ta haci tur e locuranan aki? Hecho ta cu nos tin un Minister President bon na tino, un ser femino trahado y semper trahando duro na interes di henter comunidad. Un digno mandatario di un pueblo orguyoso.
AVP cu integridad den gobernacion?
Ora Rycond ta papia di integridad den politica y gobernacion, e mester ta menos di papia ya cu desde entrada di Status Aparte te cu awo ta solamente politiconan y te hasta ex-lider di AVP tabata den Corte pa actonan coruptivo manera den e Fondo Desaroyo Nobo San Nicolas (Tico), caso Ibis di e permisonan (Paul), caso Avestruz di e terenonan (Benny, Gaby) y hopi mas cu lo sigui den futuro cercano (e.o. Mike1, Mike2, Richard). No mester lubida tur e coordinador y friendsnan di e ministernan di AVP cu tambe a yuda comete tur e corupcionnan aki.
“Rycond, bo no tin berguensa di ta pertenece na un partido corupto asina cu bo ta defende tur dia ciegamente?”
Contrario na esaki partido MEP durante 51 aña di existencia NUNCA su politiconan a yega di haya nan mes ta duna cuenta den corte pa corupcion y bagamunderia den gobernacion!
Esakinan ta solamente algun ehempel pa mustra Rycond cu e mester bira serio si, duna honor na e supuesto titulo di profesor cu e ta carga y no bay compara su lider Mike Eman y AVP cu nos actual lider Evelyn Wever Croes y MEP.


text:
Despues di a scucha e declaracionnan di minister Ursell Arends y e silencio hermetico di partidonan politico tanto cu representacion den Parlamento y esnan cu NO tin representacion den Parlamento, mi conclusion ta cu definitivamente e ciere di Serlimar ta mas cu obvio. E desangramento di Serlimar a cuminsa for di prome cu aña 2001 caba, na unda a lanta Aruba Bunita NV cu e meta aki. Danki na e cambio di gobierno di MEP na fin di 2001, a para e “SANGRAMENTO” aki. Hopi ta esnan cu a purba di stroba pa Serlimar ta existoso. Gobierno di MEP e tempo ey, sostene pa un mayoria den Parlamento, a logra pone Serlimar S.G riba un bon caminda. Forzanan aheno a trata na tur sorto di manera pa stroba e gobierno di MEP pa pone Serlimar riba rails bek.
E principio social democrata ta dicta cu un compania di utilidad estatal (patrimonio di pueblo) HAMAS Y NUNCA por ser bendí. Hopi sacrificio a ser haci pa pone Serlimar bek riba rails. Companianan priva a haci tur esfuerso, yudá grandemente pa AVP y gremionan pa stroba e gobierno di MEP di e tempo ey logra tene Serlimar habrí. Na 2005 e ley di Serlimar a wordo presenta y acepta door di Parlamento, hustamente cu e meta pa percura pa gobierno, por medio di e compania estatal SERLIMAR, cumpli cu e tarea di recohe y procesa desperdicio di un forma efectivo, efficiente y financieramente sano. Un rapport di PAHO encuanto e dump na Parkietenbos a mustra e importancia y necesidad pa Aruba inverti den un maneho drechi di desperdicio pa evita un desaster ecologico, pero tambe evita cu mas habitante di e bario sigui sufri malesanan pa motibo di e dump.
E desangramento di Serlimar a bolbe cuminsa bou di e gobernacion di AVP. Durante 8 aña di gobernacion di AVP nada no a sosode pa alivia e bario di Parkietenbos al contrario a boycotea henter e proceso. E unico accion tabata pa opone e solucion cu e gobierno di MEP a logra cu e acuerdo di B&L. A hasta bay asina leu di boycotea B&L cu consecuencianan financiero pa pais Aruba despues di tantisimo caso cu a perde den corte y pio ta cu a laga un bario completamente desampara. E desangreamento a sigui bu di gobernacion di POREDmep. E rapport di PAHO a wordo “(mal)usa” pa ex-minister Otmar Oduber pa logra saca mas fondo publico pa yuda recompensa interes di su sponsernan. Aki por a tuma nota cu Otmar a haya sosten incondicional di e MEP (cu ya no ta un partido social democrata mas) den gobierno y parlamento. Na final di cuenta nada no a sosode cu dump mientras su sponsernan si a logra saca probecho financiero di un pais cu ta bancarota. Na aña 2018 a firma un contracto fabuloso y miyonario pa e procesamento di e desperdicio cu Serlimar mes tabata haci existosamente. Aki gobierno tabata paga Serlimar 5.4 miyon florin pa aña pa e servicio cu Serlimar (DVO) tabata duna gobierno pa asina ey gobierno por cumpli cu su tarea cu ta ancla den e ley di 2005 cu tabata nifica cu SERLIMAR por a cubri su gastonan y cu un saldo positivo.
Desde 2020 Serlimar ta paga mas o menos 6 miyon na e compania priva pa procesamento di desperdicio residencial y comercial, manteniendo e mesun gastonan. Loke ta nifica un saldo NEGATIVO pa Serlimar. Con Serlimar por sobrebibi?
E minister actual di RAIZ parce di kier pone e cherry riba e bolo y finalmente logra definitavamente cera Serlimar. Su tan afamado “trash to cash” parce di tin un solo meta y esey ta cumpli cu companianan priva pa nan tuma e maneho di desperdicio na Aruba. E manuscripto con pa deshasi di patrimonio publico, manera a casi sosode cu SETAR, parce di a wordo saca for di lachi. Remarcabel atrobe ta cu ningun partido ni den gobierno ni den oposicion ta tuma e postura di defende patrimonio di pais Aruba. Ta algo insolito cu delaster un gremio ta kedando keto y te hasta e sindicatonan !Ta parce cu “por la plata baila el mono”!
Esaki nifica cu finalmente e cortina a cay pa Serlimar. Nos por consdira e fase cu Serlimar ta aden awor aki como e epilogia di un historia tristo. Tristo pa realisa con nos interes ta wordo masacra door di un gobierno di MEP, un partido cu supuestamente ta un partido social democrata, cu a logra su Status Aparte pa despues sacrifica esaki pa motibo di mal maneho. E bandera di Aruba ta na suela y nos pueblo na rudia. (y e ta canando coho)!
Minister Arends a bisa cu un era nobo den procesamento di desperdicio a cuminsa pero a lubida di bisa cu e “cortina pa Serlimar definitavamente a cai”!


text:
Resultadonan di Beisbòl Liga Grandi ayera:
- Chicago White Sox a pèrdè di Detroit Tigers ku skor di 7-4
- Los Angeles Angels a derota Houston Astros ku skor di 6-5
- Baltimore Orioles a gana Washington Nationals ku skor di 4-3
Jonathan Schoop no a konektá hit den 4 turno na bate. Jonathan tin un promedio di .279
- New York Yankees a pèrdè di Toronto Blue Jays ku skor di 4-0
Didi Gregorius a konektá 1 hit den 3 turno na bate. Didi tin un promedio di .267
- Atlanta Braves a derota New York Mets ku skor di 6-3
Andrelton Simmons a konektá 1 hit den 4 turno na bate ku 1 kareda anotá. Andrelton tin un promedio di .259
- Philadelphia Phillies a pèrdè di Miami Marlins ku skor di 4-3 den 11 entrada
- Tampa Bay Rays a derota Boston Red Sox ku skor di 6-2
Xander Bogaerts a konektá 1 hit den 4 turno na bate ku 1 base por bola i 1 kareda empuha. Xander tin un promedio di .324
- Milwaukee Brewers a gana Chicago Cubs ku skor di 4-1
- Cleveland Indians a pèrdè di Minnesota Twins ku skor di 4-2
- Seattle Mariners a pèrdè di Kansas City Royals ku skor di 4-3 den 10 entrada
- Cincinnati Reds a pèrdè di St. Louis Cardinals ku skor di 10-2
- Pittsburgh Pirates a derota Colorado Rockies ku skor di 13-7
- Texas Rangers a gana Oakland Athletics ku skor di 10-3
- Arizona Diamondbacks a pèrdè di Los Angeles Dodgers ku skor di 4-1
Kenley Jansen a salba su di 33 partido di temporada pichando 1 entrada kompletu sin permití kareda riba 1 hit. Kenley tin un rèkert di 2-1 ku 33 partido salba i un efektividat di 2.40
- San Francisco Giants a pèrdè di San Diego Padres ku skor di 5-4
Partidónan di Liga Grandi pa awe:
- Arizona Diamondbacks kontra Los Angeles Dodgers
- Pittsburgh Pirates kontra Colorado Rockies
- Texas Rangers kontra Oakland Athletics
- Baltimore Orioles kontra Washington Nationals
- Chicago White Sox kontra New York Yankees
- New York Mets kontra Cincinnati Reds
- Philadelphia Phillies kontra Miami Marlins
- Tampa Bay Rays kontra Boston Red Sox
- Milwaukee Brewers kontra St. Louis Cardinals
- Cleveland Indians kontra Minnesota Twins
- Seattle Mariners kontra Kansas City Royals
- San Francisco Giants kontra San Diego Padres
Beisbòl Profeshonal Hapones Nippon:
- Wladimir Balentien no a konektá hit den 1 turno na bate pa Tokyo Yakult Swallows. Wladimir tin un promedio di .294


text:
ORANJESTAD (AAN): E candela cu Diamars merdia a cuminza den area di Bushiri, a spanta habitantenan.
Inespera e area a bira scur, y huma diki y sofocante a cuminza yena cielo.
Polis como tambe un Spuitwagen di Cuerpo di Bombero a sali, pero nan a bay staciona na e area unda e candela a start banda pariba. Mientras tanto mas pabao, e candela a cuminza avanza rapidamente y a drenta mey-mey di dos cas cu tin den Caya Soeur Nicephora.
Como cu Bombero a keda stagna na e area otro banda, por a mira cu habitantenan mes a cuminza rek slang pa cuminza proteha nan propiedad, y evita cu e candela y chispanan cu ta bay halto lo por causa daño.
Ta basta cas tin construi den e area, y tur cos ta mustra cu ta un solo Hydrant tin pa Cuerpo di Bombero.
https://diario.aw/categories/noticia/general/habitantenan-mes-a-rek-slang-pa-cuminza-paga-candela#sigProId73ed14adf2


text: Esperanza Spalding a siña su mes na edat di sinku aña toka fió, pero el a deskubrí dies aña despues e instrumento bas i ku esei su gran pasion. Awor konosí komo kantante i bahista talentoso el a kursa na e instituto musikal Berklee College of Music i direktamente despues di a graduá nan a pidié pa bira instruktora. Spalding a haña gran fama ku su di tres álbum Chamber Music Society,ku kua el a akapará tantu fanátiko di jazz komo gran públiko. Na 2011 sorpresivamente el a gana e Grammy Award komo Mihó Nobato, kaminda el a gana entre otro e ídolo hubenil Justin Bieber. Radio Music Society ta susesor di su álbum for di 2010 i esei a sali aña pasá. E tabata un éksito atrobe ku konosé un skala di di artista invitá di renombre manera saksofonista Joe Lovano, rapper Q-Tip i e bateristanan legendario Billy Hart i Jack DeJohnette. Despues di kuater aktuashon anterior na North Sea Jazz na Rotterdam, Spalding ta bini awor pa di promé bes na e vershon di Curaçaose North Sea Jazz Festival.


text:
ELMAR ta preocupa cu aumento di tarifa pa particularmente negoshinan lo nifica cu nan lo busca nan propio forma di genera coriente, di fuentenan alternativo, y consecuentemente lo no cumpra (mes) hopi energia for di e compania. Esaki ta locual a sali afo di e analisis cu Econometrista, Herry Koolman a haci como parti di su conseho na Minister pa Asuntonan Economico mr. Geoffrey Wever (red. econometria ta usa teorianan economico y pa medio di matematica y estadistica ta busca relacionnan y ta haci pronostico economico).
E documentonan entre e Minister y companianan di utilidad recientemente a bay Parlamento y a bira publico.
Manera ta conoci, Minister Wever no tabata mucho contento cu WEB y ELMAR no a busca forma innovativo pa genera coriente y a keda mara na importacion di combustible. Pero e Minister tabata preocupa tambe pa e efecto inflatorio di e aumento di tarifanan. Ta basa riba e conseho di drs. Koolman cu e Minister a formula su condicionnan pa bay de acuerdo cu e aumento (red. condicionnan cu segun ELMAR no tin impacto legal pa e compania).
Segun drs. Koolman, inflacion na Aruba a aumenta cu 5.2 porciento na Mei y e aumento di prijs di awa y coriente lo tin un impacto continuo riba e aumento di costo di bida. Un aceleracion desproporcional di inflacion por conduci na un spiraal di prijs di salario, ya cu hopi CAO ta keda adapta despues. Particularmente acuerdonan di huur ta inclui adaptacion segun inflacion. Un inflacion halto temporario como tal por bira un aumento structural di prijs general, cu tur consecuencia negativo, drs. Koolman ta skirbi den su conseho.
Koolman ta bisa cu e inflacion cu Central Bureau di Estadistica ta publica ta e midi cu ta usa den contratonan pa aumenta prijs y salarionan periodicamente. Pa averahe, di e gasto total di hogarnan na Aruba, 12 porciento ta bay na awa (cuater porciento) y coriente (ocho porciento). Pues adaptacion di tarifa di awa y coriente ta un aumento directo di inflacion.
E experto den calculacion economico, hunto cu Utilities NV, WEB y ELMAR a analisa varios scenario pa determina un aumento di tarifa pa cobra e aumento di gasto di combustible. Eynan a mira e interes y continuidad di e companianan, hustificacion di e diferenciacion di prijs pa e clientenan diverso y consecuencia di inflacion. Ningun ta sirbi interes general. Pasobra e tarifanan di awa y coriente ta basa riba un asina yama subsidio crusa, unda esnan cu ta gasta menos ta paga menos. E sistema aki no ta yuda e operacion (financiero) di e companianan, cu tin e necesidad pa elimina esaki gradualmente. E resultado lo ta cu e decision aki lo aumenta e inflacion segun e forma cu CBS ta midi e.
Koolman a ilustra cu hala e aumento di e tarifanan na companianan en bes di hogarnan tambe lo afecta e poder di compra di ciudadanonan, ya cu e prijs di producto y servicio tambe lo aumenta. E efecto lo keda compensa di un parti pa medio di turistanan kendenan lo paga mas pa nan camber di hotel. Esaki lo no afecta e consumidor local. Koolman a enfatisa cu e motibo pakico ta enfoca riba e inflacion cu CBS ta calcula, ta pasobra esey ta crea e riesgo na aumento di prijs di contratonan mara na esaki.
Miedo pa generacion di coriente propio
ELMAR a indica durante e deliberacionnan cu aumento di tarifa lo por implica cu hogarnan, pero particularmente negoshinan cu ta paga un tarifa mas halto, lo busca forma pa spaar den consumo y busca nan mesun forma pa genera coriente. Particularmente si genera propio coriente pa medio di fuente alternativo ta mas barata cu cumpra di ELMAR. Si ELMAR mester bende menos coriente, e prijs fiho pa unidad ta bira mas halto. Ta a base di e punto di salida aki, ELMAR a argumenta cu e aumento di prijs pa negoshinan mester ta menos cu esun di hogarnan, ya cu ta companianan cu ta usa mas coriente por dicidi pa fuentenan alternativo di energia.
Pero Minister pa Asuntonan Economico a urgi pa e aumento afecta e hogarnan lo menos posibel. Pues mester a haci un evaluacion entre e ahustacion inflatorio di e aumento di tarifanan y e riesgo cu e negoshinan ta bay na gran escala pa fuentenan alternativo, cu ta haci cu a largo plazo coriente cu ELMAR ta bende lo bira mas caro ainda.
E scoge pa āmenosā inflacion
A presenta diferente scenario y nan impacto riba inflacion, incluso locual finalmente a bira e decision, esta un aumento general di tur tarifa di 23.9 porciento cu tabata esun cu menos impacto inflatorio, esta di 2.7 punto porcentual.
Tabata drs. Koolman a conseha pa cambia e structura di prijs di awa y coriente di forma temporario pa por transiciona e periodo di aumento di prijs extremo pa despues bolbe evalua e sistema di prijs pa atende cu e sistema di subsidio.
E posicion di salida di ELMAR sinembargo ta hopi precario pasobra ta negoshinan mester compensa e gastonan di coriente di hogarnan. Un aumento di prijs lo trece cambio di consumo tanto cerca e ciudadano como compania. ELMAR a bisa di lo monitor e situacion pa interveni na momento apropia, ya cu cambio di consumo y generacion di coriente propio di parti di negoshinan por tin un efecto pa e stabilidad financiero di e grupo di Utilities. Por hisa e suma fiho cu tur hende mester paga cu por cubri cierto riesgonan, pero no por anticipa con e consumidor ta bay reacciona.
Como tal, drs. Koolman a bisa cu solucionnan ta un structura di tarifa mas balansa, esta diferenciacion den e suma fiho na e capacidad di coriente. Di e forma aki por cubri e gastonan fiho na un forma mas socialmente balansa. Tambe mester elimina e dependencia di combustible, y amplia e fuentenan di energia alternativo. āE crisis actual riba mercado di petroleo por nifica un aceptacion social pa energia di biento centralisa y mas barata. E tempo ta awor,ā Koolman a bisa Minister Wever. āTambe a bira tempo pa ELMAR modernisa su polisa general di distribucion.ā


text:
Promé di yüli ta konmemorá abolishon di sklabitut den Reino Hulandes inkluso e aria Karibe e kolonia antiguo ku ta Sürnam. Gobièrnu di Boneiru huntu ku diferente partner kultural i ku sostén di ministerio di OCW a organisá diferente aktividat enkuanto konmemorashon nashonal di historia di sklabitut.
Riba 28 di yüni Fundashon Akademia Papiamentu huntu ku SKAL a organisá un diktado ofisial na Mangazina di Rei. E meta di e diktado tabata pa duna apresio na e echo ku Papiamentu ta un di e evidenshanan bibu di nos historia di sklabitut. Tabatin diferente personanan ku a partisipá na e aktividat, di kual Jeanne Emers, Sharité Severina i Rudina Gomes a resultá e ganadónan di e diktado. Pa dos aña konsekutivo a organisá un kompetensia di poesia bou di alumnonan di grupo 8 pa skirbi un poesia relatá na e tema di e aña. E aña aki tabata ‘E poder di nos historia’. Pa haña guia den skirbimentu di e poesianan, e skolnan por a hasi uso di material edukativo ku Rijksmuseum Amsterdam a desaroyá tokante e pasado di sklabitut hulandes i e impakto ku esaki tabatin den komunidat. E skolnan mes mester a hasi un selekshon i entregá tres poesia na SKAL. For di e poesianan akí a skohe e ganadónan.
E organisadónan di e kompetensia a pasa personalmente na e tres skolnan ganadó pa anunsiá e ganadónan i parti premio. E ganadónan di e kompetensia di poesia ta: na di tres lugá a sali skol básiko het Koraal Bonaire ku un poesia titulá ‘De slavernij – Sklabitut’, ku Nathan, Eloïse i Maxime a skirbi huntu. Na di dos lugá a sali skol básiko Aquamarin ku e bunita poesia ‘Vrijheid – Libertat’ ku Lorelei a skirbi. E promé lugá a bai pa Kolegio San Luis Beltran ku e poesia ganadó ‘Wij zijn vrij – Nos ta liber’, ku Xaishany
a skirbi.
Riba promé di yüli a tuma lugá un lektura interaktivo na Papiamentu na Plaza Beach Resort ku ta kargá e nòmber ‘E poder di nos historia’.E lektura interaktivo aki a keda organisá pa Terramar Museum. Durante di e programa tabatin presentashon di oradónan Max Elstak i Laurindo Andrea. Max Elstak a hiba un diálogo kaminda nan un manera mashá intenso i figurativo a pone atenshon na dekolonisashon di nos historia di sklabitut, oradó Laurindo a papia tokante resilensia den pasado, presente i futuro i a pone atenshon
tambe na nos hende muhénan durante sklabitut i despues. Músiko Boy Janga i amigunan a deleitá e públiko ku un pòtpuri músikal ku entre otro kantikanan di San Juan i San Pedro. Tabata un anochi informativo i interesante, kaminda públiko tabata habrí pa kompartí nan pensamentu ku otro.
Djadumingu 3 di yüli a sera e serie di aktividatnan ku un tour di bùs históriko, organisá pa Fundason Fuhikubo den kolaborashon ku School of Performing Arts Bonaire. E tour aki tabata bon bishitá ku persona di diferente desendensia kultural i edat. Boi Antoin a guia e mainta aki i a duna informashon na diferente lugá ku tin vínkulo ku nos historia di sklabitut. Tambe tabatin presentashon di e bailadónan di School of Performing Arts Bonaire na algun di e sitionan.
E grupo di trabou di Gobièrnu di Boneiru den kolaborashon ku e diferente partnernan kultural por wak bèk riba un temporada bunita tras di lomba. Lo bai prepará pa futuro aktividatnan den kuadro di e tema aki i e aña di konmemorashon den henter Reino tokante e pasado di sklabitut hulandes. Finalmente ta partisipá na pueblo di Boneiru pa pasa wak e kolekshon nobo di bukinan tokante e tópiko na biblioteka Públiko.